**Rază de soare**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din când în când se-adună oceanul

de lacrimi şi sare, strop cu strop,

flux şi reflux, furtună, potop;

ca oarecând Ulise, pe drumul de întoarcere,

sunt în pericol de înec, aproape pierind,

dar e de-ajuns o rază de soare

la momentul potrivit, de care să mă prind.

Da, o simplă, efemeră rază de soare

şi hop, m-am ridicat în picioare

precum un viteaz ameţit de vin,

precum un artist zguduit de destin,

la renunţări, la înfrângeri alergic,

şi merg iarăşi înainte,

mai hotărât şi mai energic.

O rază de soare fragilă şi blândă

care să-mi mângâie părul rărit, barba

căruntă şi amintirile înduioşate,

un David, o liră, un Saul,

o tăcere sau câteva cuvinte,

o rază ziceam,

care să-mi pătrundă în adâncul inimii

şi totul e mai frumos ca înainte.

Printre ruine de dom şi cadavre de clipe,

când totul pare aşa de lipsit de sens,

de parcă s-ar fi prăbuşit ultimele stele

peste ce-a mai rămas din visele mele,

de parc-ar fi scăpat cerul Atlas din spinare,

este esenţială şi-atât de binecuvântată

o rază de soare, o simplă rază de soare.